## Program pomoćničkog ispita za zanimanje krznar

### NN 12/2010 (25.1.2010.), Program pomoćničkog ispita za zanimanje krznar

MINISTARSTVO GOSPODARSTVA, RADA I PODUZETNIŠTVA

244

Na temelju članka 47. stavka 4. Zakona o obrtu (»Narodne novine« br. 77/93, 90/96, 102/98, 64/01, 71/01, 49/03 – pročišćeni tekst, 68/07 i 79/07), ministar gospodarstva, rada i poduzetništva, nakon prethodno pribavljena mišljenja Hrvatske obrtničke komore, donosi

PROGRAM POMOĆNIČKOG ISPITA

za zanimanje

KRZNAR

1. CILJ

− provjera neophodnih vještina, znanja i sposobnosti za kvalificirano obavljanje profesionalne djelatnosti zanimanja krznar u svijetu rada koji je podložan promjenama

− provjera kompetencija neophodnih za cjeloživotno učenje i napredovanje u struci kao i život u građanskom društvu.

2. OBLIK I SADRŽAJ ISPITA

Pomoćnički ispit sastoji se od praktičnog i stručno-teorijskog dijela.

Na praktičnom dijelu ispita provjeravaju se stručne kompetencije neophodne za obavljanje poslova i radnih zadaća u zanimanju.

Na stručno-teorijskom dijelu provjeravaju se znanja stečena tijekom obrazovnog procesa ili procesa informalnog učenja a u skladu s nastavnim planom i programom za zanimanje krznar.

2.1. PRAKTIČNI DIO ISPITA

Praktični dio ispita sastoji se od praktičnog uratka i/ili radne probe.

2.1.1. Zadaje se jedan praktični uradak. Prije početka rada naučnik mora izraditi pisanu pripremu rada kojom se, ako je prihvaćena od strane ispitne komisije, može služiti pri radu.

Priprema za izradu uratka sadrži sljedeću tehničko-tehnološku dokumentaciju:

– naziv zadaće

– skicu i opis modela

– skica i naziv krojnih dijelova odjevnog predmeta

– redoslijed izvođenja tehnoloških operacija

– uzorke osnovne i pomoćne tkanine

– potrebni strojevi, uređaji i alati tijekom izrade praktičnog uratka

Primjeri praktičnih uradaka:

|  |  |
| --- | --- |
| Vrsta uratka | Opis uratka  (očekivane praktične stručne kompetencije) |
| Ženska jakna od bizama | Sašiti jaknu od bizama:  – duljine 10 cm iznad koljena  – na prednjim dijelovima izrađen urezani okomiti džep  – stražnji dio izrađen iz jednog dijela, dlaka složena simetrično  – s bočnih strana izrađeni raspori duljine do 20 cm  – predvidjeti jednodijelne rukave s manžetom  – ovratnik izrađen s naborima na obje strane  – kopčanje prednjih dijelova s krznarskim kopčama, a ispod ovratnika našiveno ukrasno dugme  – podstavljena atlas podstavom. |
| Ženski ogrtač od nerca | Sašiti ženski ogrtač od nerca:  – duljine do koljena  – izrađen od komada, od nožica  – na licu ističe se reljefni izgled (riblja kost)  – na prednjim dijelovima izrađen džep u obliku ukrasne letvice  – u bočnim šavovima pri duljini izrađeni raspori  – jednodijelni rukavi s manžetom  – ovratnik zaobljenog izgleda, ispod našiveno ukrasno dugme  – kopčanje s četiri krznarske kopče  – podstavljen atlas podstavom. |
| Ženska jakna od južnoafričkog janjeta (perzijaner) | Sašiti žensku jaknu od južnoafričkog janjeta (perzijanera):  – krzno sivo bojano  – strukirana, duljine do bokova  – na prednjim dijelovima izrađen po jedan ušitak  – na stražnjem dijelu izrađena dva ušitka  – u području bočnog šava, umjesto šava izrađen po jedan ušitak  – pojasom naglašen struk od istog krzna  – na prednjim dijelovima izrađeni okomiti urezani džepovi obrađeni kožom  – rukavi skladno suženi prema duljini  – ovratnik od srebrne lisice do ispod grudi  – kopčanje s tri dugmeta, obične rupice  – podstavljena atlas podstavom. |
| Ženska jakna od crnog nerca | Sašiti žensku jaknu od crnog nerca:  – dlaka nerca šišana i bojana  – duljine do bokova, naglašenog struka pojasom od istog krzna  – na prednjim dijelovima urezani okomiti džepovi obrađeni kožom s unutarnje strane  – rukavi ravno krojeni s rasporima na bočnoj strani duljine 12 cm  – kopčanje s dvije krznarske kopče, a dio suvratka prelazi u kapuljaču  – ispod vrata kopčana i s jednim ukrasnim dugmetom  – podstavljena atlas podstavom. |
| Ženska jakna od lisice | Sašiti žensku jaknu od lisice:  – duljine 20 cm ispod bokova  – na prednjim dijelovima urezani okomiti džepovi  – rukavi u orukavlju znatno produbljeni  – ovratnik okruglog oblika, ispod ukrasno dugme  – kopčanje krznarskim kopčama  – podlisci na prednjim dijelovima izrađeni od kože  – podstavljena atlas podstavom. |
| Ženski prsluk od pletenog nerca | Sašiti ženski prsluk od pletenog nerca:  – krzno izrađeno od pletenog nerca  – kopčanje prednjih dijelova sa zatvaračem  – na bočnim stranama ubačeni dijelovi od kože širine 15 cm  – u šavove između krzna i kože ubačeni metalni tzv. kožni zatezači radi ukrasa i sužavanja prsluka  – našiven ruski ovratnik širine 5 cm  – podstaviti samo kožne dijelove prsluka. |
| Ženski prsluk od lisice | Sašiti ženski prsluk od lisice:  – krzno izrađeno od komada lisice, crno obojano  – na prednjim dijelovima izrađen okomiti urezani džep obrađen kožom  – orukavlje i prednji rubovi obrađeni kožom  – s prednje strane dio ovratnika prelazi u kapuljaču koja je podstavljena  – kopčanje prsluka s Montgomery kopčama  – podstavljen atlas podstavom. |
| Ženski šešir od šišanog nerca | Sašiti ženski šešir od šišanog nerca:  – krojen iz više dijelova koji se prema vrhu klobuka sužavaju  – obod na prednjem dijelu širi dok je na stražnjem dijelu uži  – s desne strane utisnuta dva vodoravna ukrasa  – unutrašnjost ima plastificiranu mrežu koja drži oblik šešira  – klobuk je podstavljen. |
| Šubara od polarne lisice | Sašiti šubaru od polarne lisice:  – dlaka od stražnjeg dijela lisice, od leđa prema repu  – okruglog izgleda  – sastavni šav na stražnjem dijelu  – podstavljena, rub obrađen kožom. |
| Francuska kapa | Sašiti francusku kapu:  – izrađena od osam dijelova, četiri dijela od krzna vidre, a ostala četiri od velur kože  – dijelovi kože i krzna naizmjenično sastavljani, sužavaju se prema vrhu  – donji dio oko glave izrađen od krzna  – podstaviti je. |

2.1.2. Uz praktični uradak naučniku se zadaju i radne probe (najviše 3).

Probe koje se zadaju moraju biti iz različitih područja zanimanja.

|  |  |
| --- | --- |
| Vrsta radne probe | Opis radne probe  (očekivane praktične stručne kompetencije) |
| Korekcija nedostataka i oštećenja  na bizam kožici | – s dlačne strane kožicu temeljito pregledati  – oštećene dlake vrhom krznarskog noža označiti sa svih strana oštećenja  – s kožne strane izrezati oštećenu površinu  – s obzirom na vrstu i količinu oštećenja zatvoriti ili povući, pa zatvoriti otvor kože  – nakon završenog šivanja ponovna provjera s dlačne strane |
| Krojenje i šivanje međupodstave na donji ovratnik | – iskrojiti čvršću međupodstavu po kroju  – učvrstiti međupodstavu po rubovima donjeg ovratnika (koristiti pribadače)  – pikir bodom učvrstiti međupodstavu po cijelom ovratniku (konvencionalna obrada) |
| Krojenje i izrada šal ovratnika od lisice | - koristiti krzno od prednjeg dijela lisice  – iskrojiti šal ovratnik po pripremljenom kroju  – iskrojiti podstavu i međupodstavu  – prekontrolirati dlačnu stranu krzna i po potrebi izvršiti korekciju  – pikir bodom učvrstiti međupodstavu na cijeli ovratnik  – sašiti podstavu na ovratnik i zatvoriti  – našiti kopču na ovratnik |
| Šivanje krznenih spojeva u  moiriranom materijalu | – s obzirom na vrstu perzijanera odrediti  oblik i način spajanja kožica, odnosno spojiti na način da se s dlačne strane spojeva što manje uočavaju  – pratiti uzorak perzijanera te odrediti oblike pogodne za spajanje kožica  – sa kožne strane izvršiti izrezivanje, te nakon toga strojem spojiti kožice |
| Priprema i rastezanje kože prije finog krojenje nekog krojnog dijela (rukava) | – grubo iskrojeni krojni dio rukava pomoću četke dobro namočiti vodom  – nakon što koža upije vodu kompresorskim pištoljem učvrstiti rastegnuti krojni dio na drvenu površinu  – nakon sušenja na sobnoj temperaturi fino iskrojiti krznarskim nožem prema krojnom dijelu |
| Čišćenje šubare | – šubaru detaljno pregledati i utvrditi količinu  nečistoće  – u bukovu pilovinu dodati prema potrebi alkohol ili benzin koji će rastopiti masnoće ili drugu vrstu onečišćenja  – ako su onečišćenja veća postupak ponoviti  – nakon čišćenja šubaru istresti bambusovim  štapovima |

2.2. STRUČNO-TEORIJSKI DIO ISPITA

Stručno-teorijski dio ispita obuhvaća provjeru stručnih znanja propisanih nastavnim planom i programom za teorijski dio naukovanja, koja su neophodna za obavljanje praktičnih postupaka u zanimanju krznar.

|  |  |
| --- | --- |
| Nastavna područja | Očekivani ishodi učenja |
| 1. Tehnologija zanimanja | |
| Ručni alat i pribor za strojno šivanje | – razlikovati i opisati način uporabe alata za mjerenje, označavanje, krojenje, ručno i strojno šivanje |
| Konac | – opisati pravilan način odabira konca ovisno o vrsti materijala  – navesti način usklađivanja konca, igle i materijala ovisno o vrsti materijala |
| Ljepila | – nabrojati različite vrsta ljepila  – objasniti način čuvanja, skladištenja, pravilnog odabira i uporabe |
| Obrada rubova krzna i kože | – obrazložiti način izbora obrade rubova |
| Šivaći stroj | – imenovati dijelove šivaćeg stroja  – objasniti način uklanjanja pogrešaka na stroju tijekom šivanja |
| Krojenje krzna i tekstila | – navesti načine krojenja krzna i tekstila  – objasniti načine razlikovanja krzna prema kvaliteti i uporabi  – opisati način pripreme kožica krzna prije krojenja |
| Fiksiranje međupodstava | – obrazložiti način izbora i sposobnost izbora  ljepljive međupodstave u skladu sa svojstvima materijala  – objasniti važnost fiksiranja međupodstave  na krzno ili drugu vrstu materijala |
| Priprema rada u krznarskoj radionici | – objasniti važnost planiranja rada  – opisati način pripreme rada i međusobne ovisnosti elemenata sustava |
| Međufazna kontrola i kontrola gotovih proizvoda | – nabrojati postupke međufazne i završne kontrole  – opisati način uočavanja i otklanjanja pogrešaka na krznu |
| Čišćenje mrlja | – nabrojati vrste i prepoznati količinu mrlja na krznu  – nabrojati sredstva i način čišćenja krzna |
| Pakiranje i etiketiranje gotovih izradaka | – opisati pravilan način pripreme gotovih  izradaka za isporuku, pravilnog etiketiranja i pakiranja |
| 2. Poznavanje materijala | |
| Osnove kemije | – navesti osnovne kemijske spojeve koji su važni u kožarstvu i krznarstvu |
| Osnovni i pomoćni materijali | – klasificirati prirodne, umjetne i pomoćne materijale i opisati način njihovog razlikovanja i opisati primjenu |
| Propisi u prometu s krznom i kožom | – imenovati standarde i deklaracija koje prate robu u prometu |
| Osnove tehnologije dobivanja kože i krzna | – objasniti način dobivanja prirodnih i umjetnih koža i krzna  – opisati građu sirove kože  – nabrojati oštećenja i pogreške na sirovoj koži  – objasniti način mehaničke obrade, bojenja, mašćenja i sušenja kože i krzna  – opisati način zaštite okoliša u kožarskoj industriji |
| Umjetna krzna i kože | – navesti tehnologiju dobivanja umjetnih krzna i koža  – opisati način raspoznavanja umjetnih od prirodnih krzna  – klasificirati umjetna krzna i kože iz prirodnih i sintetskih polimera, opisati način dobivanja te navesti svojstva i upotreba |
| Poznavanje tekstilija | – objasniti način proizvodnje i uporabe netkanih tekstilija  – opisati način primjene tekstila u kožarstvu i krznarstvu |
| Pomoćni materijali i pribor | – opisati način primjene pomoćnih materijala u krznarstvu i kožarstvu |
| Kontrola, sortiranje, pakiranje i skladištenje krzna i kože | – objasniti postupke kontrole, način sortiranja, pakiranja i skladištenja krzna i kože |
| Ekologija u kožarstvu | – navesti ekološke probleme i opisati mogućnosti zaštite okoliša  – objasniti sistem pročišćavanja otpadnih voda i zbrinjavanje ostalih otpadaka |
| 3. Estetika i oblikovanje | |
| Estetika | – objasniti pojam estetike i opisati njenu ulogu u različitim područjima |
| Umjetnost i moda | – navesti osnovne pojmove i opisati povijesni razvoj mode |
| Odijevanje | – formulirati poveznicu između likovne umjetnosti, estetike, mode i odijevanja  – opisati način izrade modnih skica |
| Likovni elementi i kompozicija | – prepoznati likovne elemente i opisati način njihovog povezivanja  – objasniti način crtanja kod izrade modnih skica |
| Proporcije ljudskog tijela | – navesti razliku između ženskih, muških i dječjih proporcija, te ilustrirati njihovu primjenu prilikom crtanja figura |
| Crtanje ljudskog tijela | – opisati utjecaj figure ljudskog tijela na način izrade modnih skica |
| Modno crtanje | – opisati način modnog crtanja  – objasniti primjenu modnih crteža u konstruiranju i izradi odjeće |
| Odijevanje i moda | – interpretiranja tendencija iz modnih časopisa  – opisati način usklađivanja pokrivala za glavu s ostatkom odjeće |
| 4. Matematika u struci | |
| Matematičke i računske operacije | – izračunati zadatke s osnovnim računskim operacijama s prirodnim, cijelim i racionalnim brojevima  – objasniti način primjene mjernih jedinica za duljinu, površinu, opseg i vrijeme  – objasniti način mjerenja i preračunavanja dužinskih i kvadratnih jedinica |
| Postotni račun | – izračunati postotke, poreze i kamate na praktičnim primjerima |
| Izračunavanje potrebnog materijala | Izračunati:  – utrošak obrubne vrpce za različite geometrijske oblike  – opseg dijelova različitih oblika u krznarstvu, praktična primjena znanja  – utrošak materijala i konca za različite krznarske proizvode  – iskoristivost krojne slike i međukrojnog gubitka |
| Izračunavanje troškova rada | – procijeniti i proračunati podatke važne za planiranje proizvodnje  – izračunati cijenu rada, materijala, prodajne cijene i plaće |
| 5. Konstrukcija krojeva | |
| Proporcije | – iskazati definiciju pojma proporcija i navesti glavne odrednice iz tog pojma  – formulirati odstupanja od normalne figure |
| Konstrukcijska priprema | – navesti zadaće konstrukcijske pripreme  – opisati sustav odjevnih veličina i objasniti način njihovog označavanja  – opisati način pravilnog i točnog uzimanja mjera |
| Konstrukcija pokrivala za glavu | – opisati način konstrukcije krojeva pokrivala za glavu i kompletiranje dijelova |
| Konstrukcija muških i dječjih hlača | – objasniti način konstrukcije krojeva i kompletiranje dijelova kroja muških i dječjih hlača |
| Konstrukcija ženskih hlača | – objasniti način krojeva i kompletiranja krojnih dijelova ženskih hlača |
| Konstrukcija ženske gornje odjeće | – objasniti način konstrukcije krojeva za ženske jakne, pelerine i ogrtače raznih oblika |
| Konstrukcija muške gornje odjeće | – objasniti način konstrukcije krojeva za muški prsluk, jaknu i ogrtač |

3. OCJENJIVAČKI LIST

Praktični dio ispita – bodovna lista

|  |  |  |
| --- | --- | --- |
| Radnje obavljene u okviru praktičnog dijela ispita | Broj bodova | |
| Mogući | Ostvareni |
| 1. Korištenje zaštitnih sredstava i naprava | 0 – 5 |  |
| 2. Podešavanje i spretnost rukovanja alatima i  strojevima | 0 – 15 |  |
| 3. Izrada i primjena dokumentacije za praktičnu zadaću | 0 – 10 |  |
| 4. Znanja o primijenjenim materijalima | 0 – 10 |  |
| 5. Koncentracija i izdržljivost | 0 – 5 |  |
| 6. Komunikacija s korisnicima usluge, djelatnicima  i članovima komisije | 0 – 5 |  |
| 7. Priprema materijala za šivanje | 0 – 30 |  |
| 8. Krojenje uratka | 0 – 10 |  |
| 9. Točnost dimenzija i obrade prema planu | 0 – 15 |  |
| 10. Kakvoća uratka ili radne probe | 0 – 30 |  |
| 11. Estetski izgled uratka | 0 – 15 |  |
| 12. Završna obrana uratka (prezentacija) | 0 – 10 |  |
| UKUPNO: | 0 – 160 |  |

Praktični dio ispita – ocjenjivačka lista

|  |  |
| --- | --- |
| % ostvarenih bodova | Ocjena |
| 91% – 100% | Odličan (5) |
| 81% – 90% | Vrlo dobar (4) |
| 67% – 80% | Dobar (3) |
| 50% – 66% | Dovoljan (2) |
| 0% – 49% | Nedovoljan (1) |

Polaznici koji nisu uspješno položili praktični dio ispita upućuju se na ponovno polaganje pomoćničkog ispita u idućem ispitnom roku.

Stručno-teorijski dio ispita – ocjenjivačka lista

|  |  |
| --- | --- |
| % ostvarenih bodova | Ocjena |
| 90% – 100% | Odličan (5) |
| 80% – 89% | Vrlo dobar (4) |
| 70% – 79% | Dobar (3) |
| 61% – 69% | Dovoljan (2) |
| 30% – 60% | Kandidat se upućuje na polaganje usmenog ispita |
| 0% – 29% | Nedovoljan (1) |

Konačna ocjena na pomoćničkom ispitu, u pravilu, određuje se kao aritmetička sredina ocjena postignutih na praktičnom i stručno-
-teorijskom dijelu ispita.

Ovaj Program stupa na snagu danom objave u »Narodnim novinama«.

Klasa: 080-01/08-01/252

Urbroj: 526-12-02/1-09-40

Zagreb, 25. studenoga 2009.

Ministar gospodarstva,
rada i poduzetništva
mr. sc. Đuro Popijač, v. r.

Ostalo, NN 12/2010-244